
П Р О П О З И Ц И Ј Е
ТАКМИЧЕЊА КУПА ОФС  Смедеревска Паланка ЗА ТАКМИЧАРСКУ СЕЗОНУ 2026/2027.


Смедеревска Паланка, 19.јун 2026. године







На основу одредаба чл. 6. Статута Општинског фудбалског савеза Смедеревска Паланка и чл. 9. Правилника о фудбалским такмичењима ФСС, ИО ОФС Смед. Паланка, на својој 4. седници одржаној 19. јуна 2026. године утврдио је и усвојио
П Р О П О З И Ц И Ј Е
ТАКМИЧЕЊА КУПА ОФС СМЕДЕРЕВСКА ПАЛАНКА ЗА ТАКМИЧАРСКУ СЕЗОНУ 2026/2027.
I ОСНОВНЕ ОДРЕДБЕ
Члан 1.
(1) У такмичењу за Фудбалски куп Србије учествују регистровани фудбалски клубови са територије Фудбалског савеза Србије.
(2) Такмичење за Фудбалски куп Србије почиње у градским/општинским фудбалским савезима, а наставља се у подручним, покрајинским и регионалним фудбалским савезима из којих се у завршни део такмичења у оквиру ФСС квалификују победници такмичења регионалних савеза.
Члан 2.
(1) Завршним делом такмичења за фудбалски куп Србије на територији Општинског фудбалског савеза Смедеревска Паланка (у даљем тексту: Куп такмичење ОФС Смед. Паланка) руководи комисија за такмичење ОФС Смед. Паланка.
(2) Куп такмичење ОФС Смед. Паланка, мора се окончати најкасније недељу дана пре почетка Куп такмичења на територији ФС Подунавског округа  утврђеног календаром такмичења.
Члан 3.
(1) У  Куп такмичењу ОФС Смед. Паланке учествују:
a. Клубови учесници ОФС Смед. Паланка са чланством у ОФС Смед. Паланка,
Члан 4.
(1) Утакмице Куп такмичења ОФС Смед. Паланка играју се по једноструком куп-систему, и то као утакмице , шеснаестине, осмине финала, четвртфинала, полуфинала и финала.
Члан 5.
(1) Комплетну организацију утакмице Куп такмичења ОФС Смед. Паланка спроводе клубови домаћини.
(2) Клуб домаћин обавезан је да делегату утакмице пружи сву помоћ приликом састављања записника и евентуалном саслушању лица.
Члан 6.
(1) Клуб домаћин обавезан је:
· Да обезбеди за сваку утакмицу писано обавештење-пријаву надлежном органу МУП-а у року који одреди тај орган, а које домаћи клуб предаје делегату пре почетка утакмице, које се уноси у информациони систем КОМЕТ;
· Да обезбеди приступ интернету гостујућем клубу, судији утакмице и делегату утакмице;
· Да делегату утакмице на располагање стави образац записника о одигравању утакмице и да обезбеди рачунар да се записник укуца у информациони систем КОМЕТ који представља званичну платформу за израду записника утакмице, а по верификацији записника и састава екипа, записник одштампа и достави делегату утакмице и представнику гостујуће екипе;
· Да одреди одговарајући број редара који ће бити обележени одговарајућим тракама око руке, ради одржавања реда, како за време одигравања утакмице, тако пре и после завршетка утакмице. Делегат утакмице или надлежни државни орган на основу безбедносне процене имају право захтевати већи број редара од предвиђених одлуком домаћина за ту утакмицу;
· Да одреди комесара за безбедност са лиценцом издатом од стране надлежног савеза за ту такмичарску сезону, који је одговоран за целокупну организацију утакмице и који је у обавези да омогући делегату вршење дужности. Лице које обавља функцију комесара за безбедност у клубу обавезно мора бити унето у информациони систем КОМЕТ, а потом и верификовано од стране администратора лиге у којој се клуб такмичи;

· Да предузме све потребне мере за обезбеђење личности делегата, судија и чланова гостујуће екипе за време одигравања утакмице, све до напуштања места одигравања утакмице, одговарајућим превозним средством;
· Да за време одигравања утакмице у гледалишту забрани продају алкохолних пића као и других безалкохолних пића у стакленој амбалажи. Дозвољена је употреба амбалаже од папира или пластике. Продаја освежавајућих и других пића у стакленој амбалажи може се вршити само у угоститељским објектима, уколико постоје на игралишту;
· Да 30 минута, пре почетка утакмице, а најкасније до почетка утакмице, обезбеди присуство дежурног болничког или другог погодног возила за транспорт повређеног играча (у недостатку болничког, може и друго путничко возило). Регистарски број дежурног возила, са презименом и именом возача возила, доставља се делегату утакмице у писменој форми;
· Да обезбеди најмање 4 (четири) сакупљача лопти, обучених у спортску опрему, која се разликује од опреме играча који играју;
· Да не дозволи да у службеним просторијама буду лица која на то немају право;
· Да обезбеди за одигравање утакмице најмање 3 (три) фудбалске лопте одговарајућег квалитета;
(2) У случају да надлежни државни орган забрани одигравање утакмице због непријављивања јавног скупа, које је домаћин по одредбама Закона о јавном окупљању био дужан учинити, све последице због неодигравања утакмице ће сносити клуб-домаћин.
Члан 7.
(1) Победник Куп такмичења ОФС Смед. Паланка осваја пехар ОФС Смед. Паланка, након финалне утакмице доделиће се и награда најбољем играчу финалне утакмице и фер плеј играчу.
(2) Победник Куп такмичења ОФС Смед. Паланка учествује у завршном делу такмичења Купа на територији ФС Подунавског округа.
II  ДУЖНОСТИ УЧЕСНИКА ТАКМИЧЕЊА
Члан 8.
(1) Сваки учесник овог такмичења дужан је да утакмице одиграва са својим најбољим тимом.
(2) Клубови учесници такмичења и службена лица су дужни да на стадион где се одиграва утакмица дођу најкасније 60 минута пре почетка утакмице.
(3) Све утакмице Куп такмичења ОФС Смед. Паланка морају започети по тачно утврђеној сатници одигравања исте. За свако кашњење почетка исте, против екипе која је проузроковала кашњење ће бити покренут дисциплински поступак, а у складу са одредбама ДП ФСС.
(4) На клупи за резервне играче могу седети 7 резервних играча, тренер, помоћни тренер, лекар, физиотерапеут и представник клуба. Сва службена лица клуба обавезно морају бити унета у информациони систем КОМЕТ, а потом и верификована од стране администратора лиге у којој се клуб такмичи.
(5) Гостујући тим је дужан да поштује боје дресова клуба домаћина.
III  ПРАВО НАСТУПА ИГРАЧА И УТВРЂИВАЊЕ ИДЕНТИТЕТА
Члан 9.
(1) Клубови учесници у Куп такмичењу ОФС Смед. Паланка могу наступати само са играчима који су правилно регистровани за исти по основу одредаба Правилника о регистрацији, статусу и трансферу играча ФСС и који су стекли право наступања на куп утакмицама путем информационог система КОМЕТ.

(2) У Куп такмичењу ОФС Смед. Паланка имају право наступа само играчи који су навршили 17 година живота, а изузетно могу наступати и играчи који су на дан утакмице навршили 16 година живота, под условом да имају одобрење Специјалне лекарске комисије да могу наступати за сениорски тим. Потврда – Одобрење специјалне лекарске комисије мора бити унета у информациони систем КОМЕТ.
(3) Сви играчи који наступају у куп такмичењу морају имати уредан лекарски преглед у којем су оглашени за способне, а који мора бити унет у информациони систем КОМЕТ.
(4) Сви играчи који наступају у Куп такмичењу морају имати регулисану чланарину за текућу годину, а која мора бити унета у информациони систем КОМЕТ.
(5) Идентитет играча и заменика играча уписаних у записник утврђује делегат на основу записника утакмице када га верификује овлашћено лице клуба у информационом систему КОМЕТ. Уколико се идентитет играча не може извршити преко слике у записнику утакмице, играч је дужан да идентитет докаже личном картом или пасошем.
(6) Уписани представник клуба из записника утакмице може од делегата утакмице тражити да се изврши идентификација играча док год судија утакмице не означи крај утакмице. Уколико представник клуба затражи идентификацију одређеног играча или више њих, делегат утакмице обавестиће помоћног судију, а овај у првом прекиду главног судију утакмице да ти играчи морају доказати идентитет путем личне карте или пасоша у паузи између два дела утакмице или одмах пошто судија означи крај утакмице.
(7) Ако играч или више њих за кога се тражила идентификација немају документа код себе делегат ће их сликати са судијом утакмице, појединачно, и слику доставити као документ преко система КОМЕТ надлежном органу који ће извршити идентификацију.
(8) Ако у свом извештају делегат констатује да није био у могућности да изврши идентитет играча, а да су играчи за које се тражила идентификација одбили да се фотографишу, одговорност по одредбама Правилника о фудбалским такмичењима ФСС ће сносити клуб играча који су одбили фотографисање.
(9) Идентитет играча и заменика играча уписаних у записник који нису стигли до почетка утакмице делегат ће утврдити непосредно пре њиховог уласка у игру односно уласка у технички простор.
IV  ОДРЕЂИВАЊЕ ПАРОВА
Члан 10.
(1) Парови у Куп такмичењу ОФС Смед. Паланка и домаћини утакмица одређују се жребом, који се обавља најкасније 7 (седам) дана пре термина одигравања утакмица предвиђених календаром такмичења ОФС Смед. Паланка.
Члан 11.
(1) [bookmark: _GoBack]У случају да за утакмице 1/8, 1/4 финала нема довољан број екипа, право да буду слободне у утакмицама 1/8 финала купа имају екипе из Зонског степена такмичења, као и учесници Окружне лиге, а потом редоследом најбоље пласиране екипе из претходне такмичарске сезоне Јасеничке Општинске фудбалске лиге.
(2) У одређивању парова за Куп такмичења ОФС Смед. Паланка предност у одређивању домаћина имају клубови који се такмиче у нижем рангу такмичења, у случају да се такмиче клубови који учествују у истом рангу такмичења, домаћинство се одређује жребом.
(3) Домаћин финалне утакмице Куп такмичења ОФС Смед. Паланка се одређује жребом, осим у случају када је домаћин утакмице одређен постигнутим договором између два клуба учесника финалне утакмице. 
V  УТВРЂИВАЊЕ ПОБЕДНИКА
Члан 12.
(1) Победник на утакмицама Куп такмичења ОФС Смед. Паланка је тим који постигне више голова.
(2) У случају нерешеног резултата по завршетку утакмице, победник се добија извођењем удараца са места за извођење казненог ударца, на начин утврђен Упутством Међународног борда за извођење казнених ударацa.


VI  НАЈМАЊИ БРОЈ ИГРАЧА И ЗАМЕНЕ
Члан 13.
(1) Утакмица може да почне ако један од тимова има најмање 7 играча.
(2) Играчи који не наступе од почетка утакмице могу накнадно ући у игру све до краја утакмице, а на начин предвиђен Правилима фудбалске игре, уколико су пре почетка игре уписани у записник као играчи или заменици.
Члан 14.
(1) На утакмицама Куп такмичења ОФС Смед. Паланка, клубови могу извршити 5 (пет) замена, али уз максимална три заустављања (прекида) током игре по екипи. Замене играча у полувремену утакмице се не урачунавају у заустављање – прекид игре.

VII  ДУЖНОСТИ СЛУЖБЕНИХ ЛИЦА
Члан 15.
(1) За сваку утакмицу овог такмичења комисија за такмичење ОФС Смед. Паланка одредиће делегата који заступа руководство такмичења и који има врховни надзор на утакмици.
(2) За све утакмице Куп такмичења ОФС Смед. Паланка, судије одређује ССОС Смед. Паланка, односно Комесар за суђење Јасеничке општинске фудбалске лиге. 
(3) За утакмице Куп такмичења могу се ангажовати делегати и судије и са виших листа, који територијално припадају ОФС Смед. Паланка.
Члан 16.
(1) Делегат утакмице је обавезан да путем информационог система КОМЕТ комплетан извештај са утакмице са комплетном пратећом документацијом сачини најкасније у року од 48 сати од завршетка утакмице.
(2) Делегат утакмице је дужан да у случају изрицања дисциплинских мера пре почетка, у току и после утакмице (искључења играча и удаљавања са терена других лица унетих у записник или судијске пријаве инцидента), у просторији за сачињавање записника саслуша учеснике и узме њихове изјаве.
(3) Судија утакмице је дужан да путем информационог система КОМЕТ у записник о одиграној утакмици унесе све неопходне информације са утакмице (резултат, стрелце, изречене опомене, искључења играча и осталих актера утакмице, замене играча итд.) и све остале евентуалне примедбе и да записник верификује најкасније 30 минута од завршетка утакмице. Судије су дужне да у записник утакмице унесу писмену пријаву против играча, функционера, стручних и техничких руководилаца за прекршаје извршене пре, за време и после утакмице.
(4) Представник клуба је обавезан да обезбеди да одмах по завршетку утакмице удаљени играч, тренер или друго службено лице дођу до делегата ради саслушања и давања изјава.
Члан 17.
(1) Утакмице Куп такмичења ОФС Смед. Паланка се могу играти само на терену који је оспособљен за игру.
(2) Да ли је терен оспособљен за игру одлучује судија на основу Правила фудбалске игре, а по претходном консултовању капитена тимова и делегата.
(3) Тимови су обавезни да изврше одлуку судије без обзира да ли се њихово мишљење о оспособљености терена слаже са одлуком судије.

Члан 18.
(1) Трошкове такси и трошкова превоза службених лица утакмице сносе клубови домаћини.
(2) Висина трошкова службених лица (такси и путних трошкова), утврђује се посебном одлуком ИО ОФС Смед. Паланка пред сваку такмичарску полусезону.




VIII  ЖАЛБЕ
Члан 19.
(1) Жалбе на утакмицу подносе се комисији за такмичење ОФС Смед. Паланка која их решава у првом степену.
(2) Жалбе по свим основама морају се уложити у року од 2 (два) дана од одигране утакмице са образложењем и свим потребним доказима у два примерка и доказом о уплаћеној такси.
(3) Уколико рок за улагање жалбе истиче у недељу или на државни празник, он се продужава за први радни дан.
Члан 20.
(1) Неблаговремено уложена или необразложена, нетаксирана или недовољно таксирана жалба неће се узимати у поступак, већ ће бити одбачена, а утакмица ће се регистровати постигнутим резултатом.
(2) При оцени благовремености жалбе узимаће се у обзир датум поштанског жига препорученог писма, новчане уплатнице, односно доказа о непосредној предаји жалбе.
Члан 21.
(1) Одлуке по свим поднетим жалбама доносе се најкасније у року од 3 (три) дана од дана пријема жалбе.
Члан 22.
(1) Жалба на одлуку комисије за такмичење ОФС Смед. Паланка подноси се Комисији за жалбе ОФС Смед. Паланка, у року од 3 (три) дана од дана пријема одлуке путем службеног саопштења ОФС Смед. Паланка или посебне одлуке.
(2) Одлука Комисије за жалбе ОФС Смед. Паланка, донета у другом степену, је коначна.
Члан 23.
(1) Висина износа такси утврђује се Одлуком о износима такси утврђених прописима ФС Србије, а примењиваће се износ предвиђен за општински/градски степен такмичења, који је такође утврђен Трошковником
IX  РЕГИСТРОВАЊЕ УТАКМИЦА
Члан 24.
(1) Све одигране утакмице Куп такмичења ОФС Смед. Паланка региструје надлежни орган за такмичење из члана 2. став 1. ових Пропозиција, у року који омогућава нормално такмичење.
(2) У случају да је на неку утакмицу уложена жалба, рок за регистрацију утакмице продужава се до доношења одлуке по жалби, односно до извршности те одлуке.
(3) Једном регистрована утакмица овог такмичења не може бити поништена, ако је првостепена одлука постала правоснажна, или је у другом степену донета одлука која је коначна, изузев у поступку за заштиту Правилника о фудбалским такмичењима.



X  ДИСЦИПЛИНСКЕ ОДРЕДБЕ
Члан 25.
(1) Дисциплински прекршај играча, функционера, судија, стручних и техничких руководилаца и тренера, као и осталих учесника Куп такмичења ОФС Смед. Паланка, у првостепеном поступку решавају се по одредбама Дисциплинског правилника од стране надлежног органа за такмичење из члана 2. став 1. ових Пропозиција.
(2) Изрека сваке одлуке о казни објављује се путем службеног саопштења ОФС Смед. Паланка или појединачно уз назначења када почиње казна да тече.
(3) У одлуци мора бити наведено: опис прекршаја, врста прекршаја, казна, образложење, и поука о правном леку.
(4) Сматра се да је свака одлука о казни или суспензији клуба, његовог тима, играча или фудбалског радника саопштена када се иста достави путем електронске поште на званичну е-маил адресу клуба, пријављену код ОФС Смед. Паланка.
(5) Екипа која неоправдано не наступи на куп утакмици а која је утврђена распоредом такмичења ће бити у складу са чланом 27. став 4. ДП ФСС, кажњена новчаном казном у износу од 8.000,00 динара.

XI  ЗАПИСНИК  УТАКМИЦЕ
Члан 26.
(1) За сваку утакмицу Куп такмичења ОФС Смед. Паланка обавезно се саставља записник о одиграној утакмици према обрасцу који утврђује ФСС а који је доступан преко информационог система КОМЕТ и који представља званичну платформу за израду записника и извештаја са утакмице.
(2) Овлашћено лице клуба је обавезно да најкасније 30 минута пре почетка утакмице у информациони систем КОМЕТ у записник унесе састав екипе са заменицима играча и службена лица која ће се налазити у рестриктивном простору, а потом и да исти верификује најкасније 30 минута пре почетка утакмице.
(3) Ако се у подацима унетим у записник утврди грешка, администратор такмичења ће извршити исправку по службеној дужности или на захтев заинтересованих страна.

XII  ЗАВРШНЕ ОДРЕДБЕ
Члан 27.
(1) За све што није предвиђено овим Пропозицијама важе одредбе Правила фудбалске игре, Правилника о фудбалским такмичењима и осталих прописа ФСС.
(2) Усвајањем ових Пропозиција престају да важе Пропозиције такмичења Kупа ОФС Смед. Паланка за такмичарску сезону 2025/2026.
Члан 28.
(1) Ове Пропозиције ступају на снагу даном свог усвајања и примењиваће се за такмичарску сезону
2026/2027.

Председник ОФС Смедеревска Паланка 
         Милан Бркић, с.р.

